คณะสังคมศาสตร์ มหาวิทยาลัยเกษตรศาสตร์

คณะสังคมศาสตร์ มหาวิทยาลัยเกษตรศาสตร์ เป็นคณะหนึ่งในมหาวิทยาลัยเกษตรศาสตร์ วิทยาเขตบางเขน เปิดสอนในระดับปริญญาตรีถึงปริญญาเอกทางด้านสังคมศาสตร์ และเปิดสอนในรายวิชาบังคับทางด้านสังคมศาสตร์ให้กับนิสิตสาขาอื่น ๆ ในมหาวิทยาลัยเกษตรศาสตร์ เช่น วิชา ประวัติศาสตร์และอารยธรรมโลก ประวัติศาสตร์และเหตุการณ์ปัจจุบันของโลก ประวัติศาสตร์ศิลปะ จิตวิทยาทั่วไป ความรู้เบื้องต้นเกี่ยวกับกฎหมายทั่วไป กฎหมายในชีวิตประจำวัน หลักรัฐศาสตร์ การเมืองโลกในชีวิตประจำวัน สังคมและวัฒนธรรมไทยร่วมสมัย จิตวิทยาเพื่อชีวิตสมัยใหม่ จิตวิทยากับความหลากหลายของมนุษย์ กฎหมายแรงงาน กฎหมายทรัพย์สินทางปัญญา
รับผิดชอบวิชาของวิทยาลัยบูรณาการศาสตร์ มหาวิทยาลัยเกษตรศาสตร์ หนึ่งวิชาได้แก่ มนุษย์กับสังคม รับสอนบางส่วนในวิชาของวิทยาลัยบูรณาการศาสตร์ มหาวิทยาลัยเกษตรศาสตร์ 5 วิชา มรดกอารยธรรมโลก ศิลปะการดำเนินชีวิต สิ่งแวดล้อมเทคโนโลยีและชีวิต การพัฒนาความมั่นคงแห่งชาติ ไทยศึกษา​

**ประวัติ**
คณะสังคมศาสตร์ มีพัฒนาการมาจากการศึกษาด้านสังคมศาสตร์ในมหาวิทยาลัยเกษตรศาสตร์มาตั้งแต่เริ่มก่อตั้งมหาวิทยาลัยใน พ.ศ. 2486 โดยอยู่ในแผนกวิชาเศรษฐศาสตร์และสังคมศาสตร์ และแผนกวิชานิติศาสตร์ ซึ่งทั้ง 2 แผนกอยู่ในสังกัดคณะสหกรณ์ โดยขณะนั้นเปิดสอนในรายวิชาด้านสังคมศาสตร์ให้กับนิสิตสาขาอื่นๆ ไม่ได้เปิดการเรียนการสอนด้านสังคมศาสตร์ในระดับปริญญา
ต่อมาใน พ.ศ. 2495 แผนกวิชาเศรษฐศาสตร์และสังคมศาสตร์ได้ถูกแยกออกจากกัน ด้านสังคมศาสตร์ได้เปลี่ยนเป็นแผนกวิชาสังคมศาสตร์ สังกัดคณะสหกรณ์และเศรษฐศาสตร์ แต่ไม่นานก็ถูกยุบรวมกับแผนกวิชานิติศาสตร์ใน พ.ศ. 2499 และเปลี่ยนเป็นแผนกวิชานิติศาสตร์และสังคมศาสตร์ สังกัดคณะเศรษฐศาสตร์สหกรณ์
ใน พ.ศ. 2509 มหาวิทยาลัยเกษตรศาสตร์ได้จัดตั้งคณะวิทยาศาสตร์และอักษรศาสตร์ และย้ายการศึกษาด้านสังคมศาสตร์นอกจากเศรษฐศาสตร์และนิติศาสตร์มาอยู่ในสังกัดคณะ เป็นแผนกวิชาสังคมศาสตร์และมนุษยศาสตร์ และได้เปิดหลักสูตรศิลปศาสตรมหาบัณฑิต สาขาวิชาพัฒนาชุมชน เป็นสาขาวิชาแบบสหวิทยาการสังกัดบัณฑิตวิทยาลัยเป็นสาขาวิชาแรกที่เปิดสอนในระดับปริญญา
และในปีต่อมาจึงได้เปิดหลักสูตรศิลปศาสตรบัณฑิต สาขาวิชาสังคมศาสตร์ทั่วไป เป็นสาขาวิชาแรกในระดับปริญญาตรีโดยมีนิสิตคนแรกโอนมาจากคณะเกษตร และมีนิสิตเข้าศึกษารุ่นแรกโดยการสอบจำนวน 12 คน 
ใน พ.ศ. 2512 ได้มีความพยายามที่จะจัดตั้งคณะสังคมศาสตร์โดย ศาสตราจารย์ ดร.นิพนธ์ คันธเสวี หัวหน้าภาควิชาสังคมศาสตร์และมนุษยศาสตร์คนแรก แต่ได้รับการชะลอการก่อตั้งไว้จากทางมหาวิทยาลัย เป็นเวลาหลายปีจึงได้อนุมัติให้จัดตั้งคณะสังคมศาสตร์ขึ้นในมหาวิทยาลัยเกษตรศาสตร์อย่างเป็นทางการ  ในวันที่ 7 มีนาคม พ.ศ. 2517 โดยมีศาสตราจารย์ ดร.สุธรรม อารีกุล ดำรงตำแหน่งคณบดีของคณะเป็นคนแรก และมีการแบ่งภาควิชาโดยยกหมวดวิชาต่างในคณะสังคมศาสตร์เป็นภาควิชาต่าง ๆ ใน พ.ศ. 2518 ซึ่งคณะสังคมศาสตร์ในขณะนั้นมีทั้งหมด 5 ภาควิชา ได้แก่- ภาควิชาจิตวิทยา- ภาควิชาภูมิศาสตร์และประวัติศาสตร์- ภาควิชาปรัชญาและศาสนา- ภาควิชารัฐศาสตร์และรัฐประศาสนศาสตร์- ภาควิชาสังคมวิทยาและมานุษยวิทยา
ในระยะแรกคณะสังคมศาสตร์ได้ใช้อาคารชั่วคราวบริเวณหน้าคณะเศรษฐศาสตร์และบริหารธุรกิจซึ่งเป็นที่ตั้งของภาควิชาสังคมศาสตร์และมนุษยศาสตร์เดิม จนถึงปี พ.ศ. 2521 จึงได้ย้ายเข้ามาอยู่ในอาคารถาวรแห่งแรกของคณะสังคมศาสตร์ในบริเวณที่ตั้งปัจจุบัน
ใน พ.ศ. 2520 ได้มีการก่อตั้งภาควิชานิติศาสตร์เพื่อเปิดสอนรายวิชาด้านกฎหมายในมหาวิทยาลัย และใน พ.ศ. 2523 ภาควิชาปรัชญาและศาสนาได้ย้ายไปสังกัดคณะมนุษยศาสตร์ ที่ได้รับการก่อตั้งเป็นคณะใหม่ และใน พ.ศ. 2528 ภาควิชาภูมิศาสตร์และประวัติศาสตร์ได้แยกสาขาออกจากกันเป็นภาควิชาภูมิศาสตร์และภาควิชาประวัติศาสตร์ทำให้คณะสังคมศาสตร์มีจำนวนภาควิชาอยู่ 6 ภาควิชาจนถึงปัจจุบัน
ในปี พ.ศ. 2559 คณะสังคมเปิดและเปลี่ยนแปลงหลักสูตรบริหารรัฐกิจ จากชื่อปริญญา ศิลปศาสตร์บัณฑิต (รัฐศาสตร์) เป็น ชื่อปริญญา ศิลปศาสตร์บัณฑิต (รัฐประศาสนศาสตร์)

**หน่วยงาน**
คณะสังคมศาสตร์ มหาวิทยาลัยเกษตรศาสตร์ ประกอบด้วยหน่วยงานซึ่งรับผิดชอบในหลักสูตรต่าง ๆ ของคณะสังคมศาสตร์รวมถึงรายวิชาและการวิจัยทางด้านสังคมศาสตร์ และสำนักงานเลขานุการคณะซึ่งมีหน้าที่รับผิดชอบในการบริหารต่าง ๆ ของคณะ นอกจากนี้คณะสังคมศาสตร์ยังมีโครงการภาคพิเศษต่างๆสำหรับหลักสูตรที่ทำการเรียนการสอนนอกเวลาราชการเพื่อส่งเสริมการศึกษาในระดับปริญญา ประกอบด้วยหน่วยงานจำนวน 7 หน่วยงาน- ภาควิชาจิตวิทยา
พ.ศ. 2509 ภาควิชาสังคมศาสตร์และมนุษยศาสตร์ ได้รับการแต่งตั้งขึ้นในคณะวิทยาศาสตร์และอักษรศาสตร์ กลุ่มวิชาจิตวิทยาได้รับการบรรจุเข้าในหลักสูตรของ ภาควิชาสังคมศาสตร์และมนุษยศาสตร์ อันประกอบไปด้วยวิชา จิตวิทยาเบื้องต้น จิตวิทยาในชีวิตประจำวัน จิตวิทยาสังคม และจิตวิทยามนุษยสัมพันธ์ 
ต่อมาในปี พ.ศ. 2517 คณะสังคมศาสตร์ มหาวิทยาลัยเกษตรศาสตร์ ได้รับการสถาปนาขึ้น กลุ่มวิชาจิตวิทยาจึงได้เริ่มจัดเข้าเป็นระบบโดยเรียกว่า สาขาจิตวิทยา และได้เปิดรับนิสิตเข้าศึกษาวิชาจิตวิทยาเป็นรุ่นแรก เมื่อ พ.ศ. 2518  นับตั้งแต่บัดนั้นเป็นต้นมา- ภาควิชานิติศาสตร์
มหาวิทยาลัยเกษตรศาสตร์ได้เปิดสอนวิชาด้านนิติศาสตร์มาตั้งแต่การก่อตั้งมหาวิทยาลัยในปี พ.ศ. 2486 โดยมีหน่วยงานคือแผนกวิชานิติศาสตร์ สังกัดคณะสหกรณ์ โดยเน้นการสอนเกี่ยวกับกฎหมายสหกรณ์ และมีการเปลี่ยนแปลงอยู่หลายครั้ง โดยในปี พ.ศ. 2499 ได้ถูกรวมกับแผนกวิชาสังคมศาสตร์และเปลี่ยนเป็น แผนกวิชานิติศาสตร์และสังคมศาสตร์ สังกัดคณะเศรษฐศาสตร์สหกรณ์ จนต่อมาได้มีการก่อตั้งคณะวิทยาศาสตร์และอักษรศาสตร์และได้การศึกษาด้านสังคมศาสตร์ไปจึงได้กลับมาใช้ชื่อแผนกวิชานิติศาสตร์อีกครั้ง แต่ต่อมาก็ถูกยุบลงไป
ในปี พ.ศ. 2523 คณะสังคมศาสตร์ได้จัดตั้งภาควิชานิติศาสตร์ขึ้นใหม่อีกครั้ง โดยให้ภาควิชานิติศาสตร์เป็นภาควิชาบริการสำหรับการเปิดสอนวิชาทางนิติศาสตร์ให้กับนิสิตในหลักสูตรของภาควิชารัฐศาสตร์และรัฐประศาสนศาสตร์ และนิสิตทั่วไปที่ต้องการเรียนรายวิชาทางนิติศาสตร์ รวมถึงเปิดบริการปรึกษาด้านกฎหมายแก่บุคลากรทั้งภายในและภายนอกมหาวิทยาลัย 
ภาควิชานิติศาสตร์ยังมิได้ผลิตนิสิตในหลักสูตรนิติศาสตรบัณฑิตจนกระทั่งปี พ.ศ. 2546 มหาวิทยาลัยเกษตรศาสตร์จึงได้รับอนุมัติให้เปิดหลักสูตรนิติศาสตรบัณฑิตและรับนิสิตระดับปริญญาตรีรุ่นแรกในปี พ.ศ. 2548 โดยเน้นทางด้านกฎหมายที่เกี่ยวข้องกับทรัพย์สินทางปัญญา การเกษตร และทรัพยากรธรรมชาติและสิ่งแวดล้อม
ในปี พุทธศักราช 2562 ภาควิชานิติศาสตร์ มหาวิทยาลัยเกษตรศาสตร์ ได้รับการรับรองจากองค์กรนักศึกษากฎหมายแห่งเอเชีย (Asian Law Students' Association : ALSA) ให้เป็น Local Chapters ที่ 5 ของ ALSA ประเทศไทย ในนาม "ALSA Kasetsart" เพื่อส่งเสริมนิสิตภาควิชานิติศาสตร์ ให้มีความรู้ทางด้านกฎหมายในระดับสากลมากยิ่งขึ้น- ภาควิชาประวัติศาสตร์
แต่เดิมภาควิชาประวัติศาสตร์มีฐานะเป็นหมวดวิชาหนึ่งที่เปิดสอนในภาควิชาสังคมศาสตร์และมนุษยศาสตร์ตั้งแต่ พ.ศ. 2509 ต่อมาภาควิชาสังคมศาสตร์และมนุษยศาสตร์ได้ยกฐานะเป็นคณะสังคมศาสตร์เมื่อวันที่ 7 มีนาคม พ.ศ. 2517 และได้มีการดำเนินการจัดตั้งภาควิชาต่างๆ ของคณะขึ้น สาขาวิชาประวัติศาสตร์ได้รับการจัดตั้งเป็นภาควิชาร่วมกับสาขาวิชาภูมิศาสตร์ภายใต้ชื่อ ภาควิชาภูมิศาสตร์และประวัติศาสตร์ ซึ่งจัดการเรียนการสอนโดยใช้หลักสูตรแยกกันมาตลอดตั้งแต่ปีการศึกษา 2518-2519 โดยผลิตบัณฑิตทั้งสองปริญญา คือ ปริญญาศิลปศาสตรบัณฑิต (ประวัติศาสตร์) และปริญญาศิลปศาสตรบัณฑิต (ภูมิศาสตร์) ในด้านการเรียนการสอนอาจารย์ในแต่ละสาขาวิชาต่างแยกกันปฏิบัติงานเป็นเอกเทศมาเป็นระยะเวลา 10 ปี  ต่อมาจึงได้มีการจัดตั้งเป็นภาควิชาประวัติศาสตร์ขึ้น โดยบรรจุโครงการแยกภาควิชาประวัติศาสตร์ออกจากภาควิชาภูมิศาสตร์และประวัติศาสตร์ในแผนพัฒนาการศึกษาระดับอุดมศึกษาระยะที่ 5 (พ.ศ. 2525-2529) สภามหาวิทยาลัยเห็นชอบในหลักการดังกล่าวและให้ดำเนินการเมื่อวันพฤหัสบดีที่ 13 กันยายน พ.ศ. 2527 ทางคณะรัฐมนตรีให้ความเห็นชอบในวันอังคารที่ 26 กุมภาพันธ์ พ.ศ. 2528 โดยออกพระราชกฤษฎีกาอนุมัติให้แยกภาควิชาเมื่อวันศุกร์ที่ 15 มีนาคม พ.ศ. 2528 และประกาศลงในราชกิจจานุเบกษาฉบับเดือนมิถุนายน พ.ศ. 2528- ภาควิชาภูมิศาสตร์และภูมิสารสนเทศศาสตร์
ก่อน พ.ศ. 2517 รายวิชาภูมิศาสตร์เปิดสอนในภาควิชาสังคมศาสตร์และมนุษยศาสตร์ คณะวิทยาศาสตร์และอักษรศาสตร์ มหาวิทยาลัยเกษตรศาสตร์ ภายหลังการก่อตั้งคณะสังคมศาสตร์ใน พ.ศ. 2517 มีการจัดตั้ง "ภาควิชาภูมิศาสตร์และประวัติศาสตร์"- วันที่ 26 พฤศจิกายน พ.ศ. 2518 โดยมีการบริหารภาควิชาร่วมกับสาขาวิชาประวัติศาสตร์ และเปิดสอนในระดับปริญญาตรี 2 หลักสูตร คือ หลักสูตรศิลปศาสตรบัณฑิต สาขาวิชาภูมิศาสตร์ และหลักสูตรศิลปศาสตรบัณฑิต สาขาวิชาประวัติศาสตร์ ภาควิชาภูมิศาสตร์และประวัติศาสตร์บริหารงานร่วมกัน- วันที่ 20 พฤษภาคม พ.ศ. 2528 สาขาวิชาภูมิศาสตร์จึงได้แยกการบริหารจากสาขาวิชาประวัติศาสตร์ ก่อตั้งเป็นภาควิชาภูมิศาสตร์- พ.ศ. 2538 ภาควิชาฯ ได้เปิดสอนระดับบัณฑิตศึกษาหลักสูตรแรก คือ หลักสูตรวิทยาศาสตรมหาบัณฑิต สาขาวิชาภูมิศาสตร์การวางแผนการตั้งถิ่นฐานมนุษย์- พ.ศ. 2542 มีการปรับปรุงหลักสูตร เปลี่ยนแปลงโครงสร้างหลักสูตรให้มีความเหมาะสมยิ่งขึ้น พร้อมทั้งเปลี่ยนชื่อหลักสูตรจาก หลักสูตร ศิลปศาสตรบัณฑิต สาขาวิชาภูมิศาสตร์ เป็นหลักสูตรวิทยาศาสตรบัณฑิต สาขาวิชาภูมิศาสตร์- พ.ศ. 2552 ได้เปลี่ยนชื่อหลักสูตรเป็นหลักสูตรวิทยาศาสตรมหาบัณฑิต สาขาวิชาภูมิศาสตร์การวางแผนพัฒนา- พ.ศ. 2553 ได้เปิดการเรียนการสอนโครงการหลักสูตรวิทยาศาสตรบัณฑิต สาขาวิชาภูมิศาสตร์ ภาคพิเศษนับถึงปีการศึกษา 2557- พ.ศ. 2565 เปลี่ยนชื่อภาควิชาภูมิศาสตร์เป็น "ภาควิชาภูมิศาสตร์และภูมิสารสนเทศศาสตร์"- ภาควิชารัฐศาสตร์และรัฐประศาสนศาสตร์
เดิมภาควิชารัฐศาสตร์และรัฐประศาสนศาสตร์ เป็นเพียงหมวดวิชาหนึ่งของสาขาสังคมศาสตร์ ต่อมาเมื่อวิชาสังคมศาสตร์ได้รับการก่อตั้งเป็นคณะสังคมศาสตร์ รัฐศาสตร์จึงได้รับการก่อตั้งเป็นภาควิชารัฐศาสตร์และรัฐประศาสนศาสตร์ขึ้น เมื่อปี พ.ศ. 2517 โดย ดร.นิพนธ์ คันธเสวี และคณาจารย์ในสมัยนั้น โดยมีปณิธานที่จะผลิตบุคลากร ให้ออกไปทำงานการปกครองแบบประชาธิปไตย ประกอบกับกระแสความเป็นประชาธิปไตยพุ่งสูงขึ้นมาก ในช่วงเวลา วันที่ 14 ตุลาคม พ.ศ. 2516 - ภาควิชาสังคมวิทยาและมานุษยวิทยา
ภาควิชาสังคมวิทยาและมานุษยวิทยาแต่เดิมเป็นกลุ่มวิชาหนึ่งที่เปิดสอนในภาควิชาสังคมศาสตร์และมนุษยศาสตร์ คณะวิทยาศาสตร์และอักษรศาสตร์ มหาวิทยาลัยเกษตรศาสตร์ เมื่อมีการก่อตั้งคณะสังคมศาสตร์ในปี พ.ศ. 2517 จึงได้ถูกจัดตั้งเป็นภาควิชาสังคมวิทยาและมานุษยวิทยา และเปิดสอนในระดับปริญญาตรีหลักสูตรแรกคือหลักสูตรศิลปศาสตรบัณฑิต สาขาวิชาสังคมวิทยาและมานุษยวิทยา ในปี พ.ศ. 2518 และต่อมาจึงได้เปิดสอนในระดับปริญญาโทคือหลักสูตรศิลปศาสตรมหาบัณฑิต สาขาวิชาสังคมวิทยาประยุกต์ในปี พ.ศ. 2536 นอกจากนี้ภาควิชาสังคมวิทยาและมานุษยวิทยายังมีการจัดทำโครงการหลักสูตรสองปริญญาคู่ขนานกับหลักสูตรวิทยาศาสตร์บัณฑิต สาขาวิชาวนศาสตร์ชุมชน และหลักสูตรศิลปศาสตรบัณฑิต สาขาวิชาสังคมวิทยาและมานุษยวิทยา ใช้เวลาการศึกษา 5 ปี ซึ่งเป็นโครงการความร่วมมือระหว่างคณะสังคมศาสตร์และคณะวนศาสตร์ มหาวิทยาลัยเกษตรศาสตร์

**หลักสูตร**
คณะสังคมศาสตร์เปิดสอนในหลักสูตรปริญญาตรีจำนวน 13 สาขาวิชา ปริญญาโท 9 สาขาวิชา ปริญญาเอก 1 สาขาวิชา ทั้งในภาคปกติและภาคพิเศษ

**ทำเนียบคณบดี**
หมายเหตุ คำนำหน้านามของผู้ดำรงตำแหน่งคณบดี เป็นคำนำหน้านามตามตำแหน่งทางวิชาการในขณะนั้น

**อันดับและมาตรฐาน**
สถาบัน Times Higher Education (THE) ได้ทำการจัดอันดับมหาวิทยาลัยโลกแยกตามสาขา หรือ Times Higher Education World University Rankings by subjects พบว่าคณะสังคมศาสตร์ มหาวิทยาลัยเกษตรศาสตร์ได้รับการจัดอันดับให้ติดอันดับโลกในสาขา Social Sciences อันดับที่ 601+ ในปี 2021

**บุคคลที่มีชื่อเสียง**
 สมเด็จพระสังฆราชเจ้า กรมหลวงวชิรญาณสังวร (อาจารย์พิเศษ) ทรงรับอาราธนาจากคณะสังคมศาสตร์ มหาวิทยาลัยเกษตรศาสตร์ เมื่อปี พ.ศ. 2520 เป็นอาจารย์พิเศษสอนในวิชาสมถะและวิปัสนา ต่อมาเรียกว่าวิชาฝึกสมาธิตามแนวพุทธศาสนา- ไกรศักดิ์ ชุณหะวัณ (บุคลากร) อาจารย์ / นักวิชาการ- ศาสตราจารย์ ดร.ภูวดล ทรงประเสริฐ  (บุคลากร) อาจารย์ / นักวิชาการ- พล.ต.อ.พัชรวาท วงษ์สุวรรณ (ศิษย์เก่า) อดีตผู้บัญชาการตำรวจแห่งชาติ - หม่อมหลวงปวันสวัสดิ์ สวัสดิวัตน์ (ศิษย์เก่า)- ธนพล จารุจิตรานนท์ (ศิษย์เก่า) นักแสดง / นักร้องวง SBFIVE- ชานน วาสิกศิริ (ศิษย์เก่า) ผู้ว่าราชการจังหวัดนครนายก

**อ้างอิง**

**บรรณานุกรม**
 คณะสังคมศาสตร์ มหาวิทยาลัยเกษตรศาสตร์, ที่ระลึกทศวรรษ คณะสังคมศาสตร์ มหาวิทยาลัยเกษตรศาสตร์, สำนักส่งเสริมและฝึกอบรม, 2527-  ประวัติคณะสังคมศาสตร์ มหาวิทยาลัยเกษตรศาสตร์ date=2006-10-23 

**แหล่งข้อมูลอื่น**
  คณะสังคมศาสตร์ มหาวิทยาลัยเกษตรศาสตร์-  ภาควิชาจิตวิทยา คณะสังคมศาสตร์ มหาวิทยาลัยเกษตรศาสตร์-  ภาควิชานิติศาสตร์ คณะสังคมศาสตร์ มหาวิทยาลัยเกษตรศาสตร์ date=2012-05-11 -  ภาควิชาประวัติศาสตร์ คณะสังคมศาสตร์ มหาวิทยาลัยเกษตรศาสตร์-  ภาควิชาภูมิศาสตร์ คณะสังคมศาสตร์ มหาวิทยาลัยเกษตรศาสตร์-  ภาควิชารัฐศาสตร์และรัฐประศาสนศาสตร์ คณะสังคมศาสตร์ มหาวิทยาลัยเกษตรศาสตร์-  ภาควิชาสังคมวิทยาและมานุษยวิทยา คณะสังคมศาสตร์ มหาวิทยาลัยเกษตรศาสตร์-  โครงการศิลปศาสตรบัณฑิต สาขาเอเชียตะวันออกเฉียงใต้ศึกษา คณะสังคมศาสตร์ มหาวิทยาลัยเกษตรศาสตร์-  โครงการศิลปศาสตรมหาบัณฑิต สาขาวิชาพัฒนสังคมศาสตร์ คณะสังคมศาสตร์ มหาวิทยาลัยเกษตรศาสตร์  date=2012-02-06 -  โครงการศิลปศาสตรมหาบัณฑิต สาขาวิชาการบริหารและพัฒนาสังคม คณะสังคมศาสตร์ มหาวิทยาลัยเกษตรศาสตร์ date=2010-03-30 -  โครงการศิลปศาสตรมหาบัณฑิต สาขาวิชาการจัดการความขัดแย้ง คณะสังคมศาสตร์ มหาวิทยาลัยเกษตรศาสตร์ date=2012-06-28 
เกษตรศาสตร์
หมวดหมู่:หน่วยงานในมหาวิทยาลัยเกษตรศาสตร์